་ལོ་སྤང་པའི་ལག་ལེན་ཏེ་བརྩོན་འགྲུས་ ཀྱི་ཆོས་རང་དབང་ཐོབ་པས། ཐེ་ཚོམ་རྣམ་པར་དག་པ་མི་ཡི་སྟོན་པ་ཤཱཀྱ་ཐུབ་པ་ཞེས་འགྲེ། འདིའི་གོང་དུ། ཁྱེད་ཀྱི་ཉེ་དྲུང་འོ་དོད་འབོད་བྱེད་ཅིང་༔ སོགས་དང་། འོག་ཏུ་ས་བཅད་སྐབས་ཐམས་ཅད་ཀྱི་མིང་ནས་འབོད་བྱེད་ཅིང། ཞེས་སོགས་ནས་སྔར་བཤད་པའི་གསོན་བདུད་དང་གཤིན་ལྕགས་སུ་གྲགས་པ་ཡིན་པས་འདི་དང་མ་བྲལ་ན། གཤིན་པོ་གནས་མི་བདེ་ཞིང་། གསོན་པོ་བཀྲ་མི་ཤིས་པ་སོགས་ཤིན་ཏུ་འབྱུང་བས། འདིར་ཡང་ནན་ཏུ་གསུངས་པ་ནི། ཇི་སྐད་དུ། དུག་གསུམ་གཤེད་དུ་ཆེ་བ་ལ། སྐུ་གསུམ་ཡེ་ཤེས་སྒྲོན་མེ་ཡིས། །མ་རིག་འཁྲུལ་བའི་གཤེད་དང་དབྱེ། །ཞེས་གསུངས་པའི་དོན་ནོ། ། དེ་ནས་དྲུག་པ་དཀྱིལ་འཁོར་དུ་འཇུག་པ་ནི། ཚེ་འདས་སློབ་མར་ཤེས་པས་གསོལ་བ་གདབ་པར་བསམ། ཨེ་མ་ཞེས་ངོ་མཚར་བ། མགོན་པོ་ཐུགས་རྗེ་ཅན་ཁྱེད་ཀྱིས་བདག་འདྲ་བའི་སེམས་ཅན་འཁོར་བར་འཁྱམས་པ་རྣམས། ལོག་པའི་ལམ་དུ་ཞུགས་ལགས་པས༔ ད་ནི་བདེ་ཆེན་ཐར་བའི་ཞིང་དུ་ལམ་སྟོན་པ་དང་། དཀྱིལ་འཁོར་ཆེན་པོ་འདིར་འཇུག་པར་མཛད་དུ་གསོལ། སྙམ་པས་ཨེ་མ་མགོན་པོ་སོགས། དེ་སྐད་གསོལ་བ་བཏབ་རྗེས་སློབ་དཔོན་གྱིས༔ ཞེས་ལན་སྦྱིན་པ་ནི། བུ་ཁྱོད་ལེགས་པར་ཉོན་དང་འཁོར་བ་ལས་ཐར་བའི་གྲོང་དུ་འཇུག་ན་ཚེ་འདིའི་འབྲས་བུ་དོན་དུ་གཉེར་བར་མི་བྱ་སྟེ། ཚེ་འདི་དོན་དུ་གཉེར་ན་ཕ་རོལ་ཐར་པའི་འབྲས་བུ་ཐོབ་པར་མི་འགྱུར། ཕ་རོལ་དོན་དུ་གཉེར་བར་གྱིས་ཤིག་ཅེས། ཨེ་མ་ཚེ་འདས་སོགས། སླར་གསོལ་བ་གདབ་པ་ནི། ཀུན་བཟང་ཞི་ཁྲོའི་ལྷ་ཚོགས་དང་རྡོ་རྗེ་སློབ་དཔོན་རྣམས་ཀྱིས། རྡོ་རྗེ་ཐེག་པའི་དམ་ཚིག་བྱང་སེམས་ཀྱི་བསླབ་བྱ། ཐུན་མོང་དང་ཁྱད་པར་གྱི་སྐྱབས་འགྲོ་རྣམས་བདག་ལ་སྩོལ་བ་དང་། རྒྱལ་བ་ཞི་ཁྲོའི་དཀྱིལ་འཁོར་དུ་མགོན་པོ་ཁྱེད་ཀྱིས་བདག་འཇུག་པར་མཛད་དུ་གསོལ་སྙམ་པས། ཀུན་བཟང་ཞི་ཁྲོའི་ལྷ་ཚོགས་སོགས། དེ་སྐད་ཞེས་པས་ལན་དུ་སློབ་དཔོན་གྱིས། ཆོས་ཀྱི་དོན་རྟོགས་པས་ཐམས་ཅད་ལེགས་པར་བསྡུས་ནས་ཤིན་ཏུ་བསམ་པ་བཟང་པོ་དང་ལྡན་པས་ཉོན་ཅིག ཅིའི་ཕྱིར་ན། བརྗེད་ངེས་དང་ལེ་ལོ་གཡེང་བའི་བློ་ལ་སེམས་དཔའ་སོགས་དུས་གསུམ་སངས་རྒྱས་རྣམས་ཀྱིས་བྱིན་ཀྱིས་བརླབ་པར་མི་འགྱུར་རོ། །ཞེས་རྟོ༷གས་པ༷་ཐ༷མས་ཅད་སོགས། སྤྲོ་བ་བསྐྱེད་པ་ནི། བུ་ཁྱོད་ཤིན་ཏུ་སྐལ་བ་བཟང་པོ་དང་ལྡན་ཏེ་གང་གི་སྒྱུ་འཕྲུལ་ཞི་ཁྲོའི་དཀྱིལ་འཁོར་གྱི་ལྷ་ལ་ཕྱག་འཚལ་ན། ཉམས་ཆགས་དང་མཚམས་མེད་ལྔ་ཡི་སྡིག་པ་ཡང་བྱང་ཞིང་ན་རཀ་གི་གནས་ཀྱང་དོང་ནས་སྤྲུགས་ཏེ་རིག་འཛིན་རྒྱལ་བའི་ཞིང་དུ་གྲགས་པ་ཡིན་པས་སྤྲོ་བའི་སེམས་ཀྱིས་ལེགས་པར་ཉོན་ཅེས། བུ༷་ཁྱོ༷ད་ཤི༷ན་ཏུ༷་སོགས། སྐབས་འདིར་སྤྲོ་ན་ཕྱག་འཚལ་སྦྱར། ཐོ༷ག་མ༷ར་སྐྱ༷བས་སུ༷་འགྲོ༷་བ༷འི་སྡོ༷མ་པ༷་ནི༷༔ ཞེས་པས་ཐུན་མོང་དང་ཁྱད་པར་གྱི་སྐྱབས་སུ་འགྲོ་བ། སོ་ཐར་སྨོན་འཇུག་རིགས་ལྔའི་དམ་ཚིག་རྣམས་རིམ་བཞིན་བཟུང་བར་བགྱི་སྙམ་པས། ཕྱོ༷གས་བཅུ༷འི་ས༷ངས་རྒྱ༷ས་སོགས་ནས་མ་ལུས་བདག་གི་ཡོངས་སུ་བཟུང་༔ བར་ཅེས་པས། དམ་ཚིག་སྡོམ་པ་འབོགས་ནས་སུ༔ སྐབས་འདིར་མིག་དར་བཅིང་། མེ་ཏོག་གཏད། དེ༷་ན༷ས་ཚེ༷་འད༷ས་ལྷ༷་རུ༷་བསྐྱེ༷ད་པ༷་ནི༷༔ རོའམ་རུས་པའམ་ནི་མཚན་བྱང་ལ༔ ཨོ༷ཾབ༷ཛྲ༷་ཤྲི༷་སོགས་པར་བསམ། མཚམས་སྦྱོར་གྱིས་བརྒྱན། ཡེ་ཤེས་པ་དབབ། བརྟན་པར་བྱ། དེ་ནས་དཀྱིལ་འཁོར་ད༷ལ་དུ༷་འཇུ༷ག་པ༷་ནི༷༔ ཞེས་དཀྱིལ་འཁོར་ཆེན་པོའི་སྒོ་བཞི་ཉོན་མོངས་བཞིའི་སྒྲིབ་པས་བཅད་ན་སྒོ་མ་བཞི་དང་སྒོ་བ་ཡབ་ཡུམ་བརྒྱད་རྣམས་ཀྱིས་ཐབས་ཤེས་ཕྱག་བརྒྱ་བཞིས་ཡེ་ཤེས་བཞིའི་སྒོ་ཕྱེས་ལ། ཚེ་འདས་དད་པས་འཇུག་པར་བགྱི་བ་དང་། ཀུན་བཟང་ཞི་ཁྲོའི་ལྷ་ཚོགས་རྣམས་ལ་གུས་པས་ཕྱག་འཚལ་བས་ཚེ་རབས་ནས་འབྲེལ་བའི་ཡི་དམ་གྱི་ལྷ་དེ་དང་མཇལ་བར་ཤོག ཅེས། ཧཱུྃ་དཀྱིལ་འཁོར་ཆེན་པོའི་སོགས། འདི་སྐད་བརྗོད་པར་ཧཱུྃ་ཚེ་འདས་རིག་པའི་མེ་ཏོག་སོགས། མེ་ཏོག་དོར་བ། མིག་དར་དབྱེ་བ། ལྷ་ངོ་བསྟན་པ་རྣམས་གཞུང་ལྟར་སོགས། དབང་བསྐུར་རང་གཞུང་ལྟར་བྱས་པས། ཚེ་འདས་ལྷག་པའི་ལྷར་ཤེས་པ་ཡིན་ནོ། ། བརྒྱ༷ད་པ༷་ཞི༷ང་དུ༷་སྨོ༷ན་ལ༷མ་གད༷བ་པ༷་ནི༷༔ འདི་ནས་ཤར་གྱི་ཕྱོགས་ནས། མངོན་པར་དགའ་བའི་ཞིང་ཁམས་ཡོད་པ་ལ་ཞིང་དེ་རྣམས་ནི་འབྱུང་བ་ས་ཡི་ཁམས་རྣམ་པར་རྟོག་པའི་ཏིང་ངེ་འཛིན་ཏེ། དེ་ལ་ཤི་ཞེས་བྱ་བ་ནི་མེད་པ་དང་སེམས་ཅན་གྱི་སྲོག་ནི་ས་ཡིན་པ་དང་ས་ཡི་སྙིང་པོ་སུཾ་ཞེས་པ་དེ་ལ་བརྟེན་ནས་བུ་ཁྱོད་ཀྱང་བྱང་ཆུབ་མཆོག་ཏུ་སེམས་བསྐྱེད་དང་། སེམས་བསྐྱེད་ནས་ཀྱང་ཞིང་མཆོག་དེ་རུ་སྐྱེས་པར་འགྱུར་ཏེ་ཡུམ་སངས་རྒྱས་སྤྱན་མ་དང་གཉིས་སུ་མེད་པར་སངས་རྒྱས་པར་ཤོག དེའི་འགྲེས་སུ་ཤེས་ལ། འདི༷་ནས༷་ཤ༷ར་གྱི༷་སོགས། དགུ་པ་ནད་དང་སྒྲིབ་པ་སྦྱང་བ་ནི༔ཞེས་སྐབས་འདིར་ཟས་གཏད་སྦྱར་བའམ། སློབ་དཔོན་གྱིས་སེམས་དཔའ་ལྔའི་སྐུ་བསྟན་ལ། ལས་ཀྱི་རྡོ་རྗེས་ཟས་ཀྱི་བྱ་བ་བྱས་ན། དབང་ལྔའི་ནད་དང་སྒྲིབ་པ་སྦྱང་བ་ཆོས་མཐུན་ལས་ཁྱད་པར་མ་དམིགས་སོ། །ཀྱེ་མ་ཞེས་སྙིང་རྗེའི་གནས་སུ་གྱུར་པ་མུན་པ་ལྟ་བུའི་འཇིག་རྟེན་གྱི་ཁམས་སུ་འཁྱམས་ཤིང་སྡུག་བསྔལ་བས་ཉམ་ཐག་གི་འོ་དོད་དྲག་པོས་འབོད་པས་ཁྱོད་ནི་རྒྱལ་བའི་སྲས་པོ་ཐུགས་རྗེ་ཅན་རྣམས་ཀྱིས་སྐྱོབ་པར་ཤོག་ཅིག འདི་ལྟར་མེ་ལོང་ཡེ་ཤེས་ཀྱི་ངང་ནས་བྱང་ཆུབ་སེམས་དཔའི་སྐུར་སྤྲུལ་པ་རྒྱལ་སྲས་ས་ཡི་སྙིང་པོའི་ཐུགས་རྗེས་ཚེ་ལས་འདས་པའི་མིག་དབང་གི་ནད་བསལ་ནས་གཟུགས་མི་གསལ་བ་རབ་རིབ་ཀྱི་ནད་དང་སྒྲིབ་པ་སེལ་ནས་གཟུགས་སྣང་ལ་མིག་གི་དབང་པོས་བལྟ་བར་ཤོག་ཅིག ཅེས་དང་། སྔོན་ཚེ་རབས་མང་པོའི་གོང་ནས་བསྙེན་ཅིང་སྒྲུབ་པའི་ལྷ་ནི་ཡི་དམ་སྟེ་ལྷག་པའི་ལྷ་མཆོག་འཁོར་བའི་སྐྱབས་སུ་གྱུར་བ་ནི་རྒྱལ་སྲས་བྱང་ཆུབ་སེམས་དཔའ་ས་ཡི་སྙིང་པོ་ཞེས་བྱ་བ་ལྷའི་མཆོག་ཁྱེད་སྐྱབས་སུ་མཆི་བ་ལགས་པས་ཐུགས་རྗེ་ཆེན་པོས་ཚེ་ལས་འདས་པ་ལ་བྱིན་གྱིས་རློབས་ཤིག དེའི་འགྲེས་སོ། ། བཅུ་པ་ལམ་བསྟན་གནས་སྤར་བྱ་བ་ནི། མར་མེ་ཡེ་ཤེས་ཆེན་པོར་བྱིན་གྱིས་བརླབ༔ ཅེས་དུས་གསུམ་རྒྱལ་བ་སྲས་བཅས་ཀྱི་ངོ་བོ་རང་བྱུང་རིག་པའི་ཡེ་ཤེས་ཀྱི་གསལ་སྣང་འགག་པ་མེད་པར་མཚོན་པའི་མར་མེ་བསྟན་པས་ཡེ་ཤེས་ཀྱི་སྣང་བ་ཆེན་པོས་ཐར་ལམ་གསལ་ཏེ་མ་རིག་རྒྱུ་རྐྱེན་བག་ཆགས་ཀྱིས་སྒྲིབ་མེད་ཡེ་ཤེས་ཀྱི་ལྷ་དང་མཇལ་བར་བལྟས་ལ། ཧཱུ༷ྃ་ར༷ང་བཞི༷ན་ཤུ༷གས་སོ༷གས། འདི་ནས་ཤར་ཕྱོགས་མངོན་པར་དགའ་བའི་ཞིང་ན་རྫོགས་པའི་སངས་རྒྱས་རྣམ་པར་སྣང་མཛད་ཅེས་བྱ་བ་བཞུགས་པ། གང་ཞིག་གིས་དེའི་མཚན་འཛིན་པ་ཙམ་གྱིས་ཞིང་མཆོག་དེ་རུ་སྐྱེ་བར་འགྱུར་ལ། དེ་བཞིན་དུ་ཞིང་གི་མཆོག་དེ་རུ་སྐྱེ་བར་ཤོག་ཅེས་སྨོན། བཅོམ་ལྡན་འདས་རྣམ་པར་སྣང་མཛད་ལ་ཚེ་འདས་ཀྱི་གཟུགས་སུ་ཡོན་ཏུ་འབུལ་ན་ཡོན་འདི་བཞེས་ལ་ལམ་འདི་སྟོན་པ་དང་སེམས་འདི་བྱང་ཆུབ་ཀྱི་གནས་སུ་དྲོངས། ཞེས་སོ། །འདི༷་ནས༷་ཤར༷་གྱི༷་སོགས་འགྲེས། དེ་ནས་ཚོགས་སྦྱོར་མཐོང་སྒོམ་བླ་མེད་ཀྱི་ལམ་དང་ལྔ་ཡོངས་གྲགས་ཀྱི་ས་བཅུ་མཐར་ཕྱིན་ཏེ་མངོན་པར་རྫོགས་པའི་སངས་རྒྱས་ཐམས་ཅད་ལྷུན་གྱིས་གྲུབ་པས་ཕྱོགས་བཅུའི་རྒྱལ་བ་རྣམས་ཀྱིས་འོད་ཟེར་ཆེན་པོའི་དབང་བསྐུར། ཤེས་བྱའི་སྒྲིབ་པ་བཅོམ་སྟེ་དག་པའི་ས་རྣམས་བགྲོད་དེ་ཡང་དག་པར་རྫོགས་པའི་སངས་རྒྱས་ཐམས་ཅད་མཁྱེན་པའི་དོན་རྟོགས་ནས་འབྲས་བུ་སྐུ་གསུམ་འདུ་འབྲལ་མེད་པའི་གོ་འཕང་ཆེན་པོ་ཐོབ་པར་ཤོག་ཅེས། ལ༷མ་ལྔ༷་ས༷་བཅུ༷་སོགས། དེ་༷ན༷ས་རྣ༷མ་ཤེ༷ས་གན༷ས་སུ༷་སྤ༷ར་བ༷་ནི༷༔ ཞེས་ཐབས་བདེ་བ་ཆེན་པོའི་ཡེ་ཤེས་ཀྱི་རང་བཞིན་གྱི་གཞུ་ལ། ཤེས་རབ་སྟོང་པ་ཉིད་ཀྱི་མདའ་བཀང་སྟེ། གཉིས་སུ་མེད་པའི་ཡེ་ཤེས་ཀྱི་རང་བཞིན་ཐུགས་རྗེ་ཆེན་པོའི་ཤུགས་ཀྱི་རྒྱུད་དང་ལྡན་པ་འདི་ལ་བརྟེན་ནས་བླ་ན་མེད་པའི་གནས་མཆོག་དམ་པ་དེ་རུ་ཚེ་འདས་མདའ་འཕངས་བཞིན་དུ་སྐྱེ་བར་ཤོག ཅེས་གཞན་དུ་ཤེས་རབ་ཀྱི་གཞུ་དང་། ཐབས་ཀྱི་མདའ་བྱས་པ་ཤེས་རབ་རྟོགས་ཐབས་ཀྱིས་འགྲོ་དོན་བྱ་བ་དང་། འདིར་ཐབས་ལ་བརྟེན་ནས་ཤེས་རབ་ཀྱི་དབྱིངས་སུ་བསྐྱེལ་བའི་ཁྱད་པར་སེམས་སོ། ། ཞིང་ཁམས་འདི་ནས་ཤར་གྱི་ཕྱོགས་ན་མངོན་པར་དགའ་བའི་ཞིང་ཁམས་ཞེས་བྱ་བ་ཡོད་ཅིང་དེ་ན་རྫོགས་པའི་སངས་རྒྱས་རྣམ་པར་སྣང་མཛད་དང་། ཡུམ་སངས་རྒྱས་སྤྱན་མ་གཉིས་བཞུགས་ལ་འཁོར་དུ་སེམས་དཔའ་ས་ཡི་སྙིང་པོ་དང་བྱམས་པ། སེམས་མ་ལ་སྱཱ་མ་པུཥྤེ་མ་བཅས་བདེ་གཤེགས་རིགས་ཀྱི་གཙོ་བོ་འཁོར་རྣམ་པ་དྲུག་དང་། གཞན་ཡང་སྤྲུལ་པའི་སངས་རྒྱས་གྲངས་ལས་འདས་པ་ཡོད་ཅིང་། དགའ་བདེའི་ཡོན་ཏན་བསམ་གྱིས་མི་ཁྱབ་པ་ཡོད་པའི་ཕྱིར་དུ་མངོན་པར་དགའ་བའི་ཞིང་ཞེས་བྱ་བ་དང་། ཞིང་མཆོག་གཙང་མའི་གནས་རབ་དམ་པ་དེ་རུ་ཚེ་ལས་འདས་ཤིང་ལུས་བརྗེས་པའི་རིགས་ཀྱི་བུ་ཁྱོད་ཀྱང་རྫོགས་པའི་སངས་རྒྱས་དེའི་སྲས་ཀྱི་མཆོག་ཏུ་རྩལ་པོ་ཆེས་མདའ་འཕངས་པ་བཞིན་དུ་སྐྱེ་བར་ཤོག༔ ཅེས་དང་། ཕཊཿཅེས་སྒྲ་གྲགས་པས་ཚེ་འདས་ཀྱི་གཟུགས་ཕུང་ཨ་དཀར་པོའི་རྣམ་པ་མདའ་འཕངས་པ་བཞིན་དུ་རྣམ་པར་སྣང་མཛད་ཡབ་ཡུམ་གྱི་སྦྱོར་མཚམས་སུ་ཐིམ་ནས་རྒྱལ་བའི་སྲས་སུ་སངས་རྒྱས་པར་གྱུར་ཅིག ཅེས་གཞན་རྣམས་ཀྱང་དེའི་འགྲེས་སུ་བྱས། དེ་ལྟར་གྱིས་ཐ༷བས་ཀྱི༷་གཞི༷་ལ་༷སོགས།འདིར་དོང་སྤྲུག་གཙོར་སྟོན་གྱི་དབང་གིས་དཀྱིལ་འཁོར་གྱི་གཙོ་བོ་རྡོར་སེམས་དང་། རྣམ་སྣང་ཤར་དུ་བཀོད་པའི་ཚེ་ཡབ་གོ་འཕོ་ལ་ཡུམ་མ་འཕོས་པའོ། །དེ་ལྟར་མ་དག་ཕུང་ལྔའི་རྟོག་པ་རྣམས་དག་པ་སྐུ་ལྔའི་ཞིང་དུ་འཕོ་བ་རྒྱུད་སྡེའི་དགོངས་པ་བླ་ན་མེད་པ་ཡིན་ཀྱང་། འདི་ལ་འགའ་ཞིག་གིས་མུ་ཅོར་སྨྲའོ། །དེ་ནས་རྣམ་ཤེས་གནས་སུ་སྤར་བའི་རྗེས་ཕུང་པོ་སྦྱང་བ་སྦྱིན་བསྲེག་བྱ་བ་ནི། མར༷་མེའི༷་དབུ༷ས༷་སུ༷་༷དམ༷༷་ཚི༷ག༷་མེ༷་ལྷ༵༷་བསྐྱེ༷ད༷༔ ཡེ༷་ཤེ༷ས༷་མེ༷་ལྷ༵༷་སྤྱ༷ན༷་དྲང༷༷ས་གཉི༷ས༷་མེ༷ད་བསྟི༷མ༷༔ ཞེས་པས་དོན་སྤྲོ་ན་ཟུར་དུ་མཛད་མོད། དེ་ནས་མཚན་བྱང་མར་མེའི་རྩེ་ལ་རེག །ཉོན༷༷་མོ༷ངས་སྡི༷ག༷་སྒྲི༷བ༷་ཐམ༷ས་ཅ༷ད་བསྲེ༷ག༷་པ༷ར་བས༷མ༔ ཞེས་ཚེ་འདས་རིགས་ཀྱི་བུ་ཁྱོད་ཀྱི་ཀུན་གཞིའི་རྣམ་པར་ཤེས་པའི་ཐབ་ཁུང་དུ་གཟུགས་ཕུང་གི་ཡམ་ཤིང་ལ་ཆོས་དབྱིངས་ཡེ་ཤེས་ཀྱི་མེ་སྦར་བས་གཏི་མུག་གི་རྟོག་པའི་རྒྱ་མཚོ་སྐེམ་པར་ཤོག༔ ཅེས་འགྲེས་ཏེ། མདོར་ན་མ་དག་པའི་ཕུང་ཁམས་སྐྱེ་མཆེད་ཀྱི་རྟོག་ཚོགས་ཐམས་ཅད་ལ་དག་པ་ཡེ་ཤེས་ཀྱི་མེ་སྦར་བས་འཁོར་བའི་རྣམ་རྟོག་བསྲེགས་པར་མོས་ལ། ཀུན་གཞིའི་རྣམ་ཤེས་སོགས་ཞེས་བརྗོད་ཡིག་བརྒྱ་ཀཾ་ཀ་ནི་བཟླ༔ མིང་བྱང་དལ་བུས་བསྲེགས་ལ་ཐལ་བ་སཙྪ་གདབ། དེ་རྗེས་དམིགས་མེད་ཁྱབ་གདལ་ངང་དུ་བཞག༔ཅེས་སོ། །ཡང་ཉེ་བར་ཡོད་པའི་ནད་པ་སོགས་ལ་དགོས་ཚེ། ཚེ་འདས་ཀྱི་མལ་དུ་ཚེ་དང་ལྡན་པ་དང་། སྐལ་ལྡན་སློབ་མ་དང་། བསྒྲུབ་བྱ་སོགས་ཚིག་འོས་པ་བསྒྱུར་ལ། རྟེན་བསྐྱེད་རྣམ་ཤེས་འགུགས་པ་ཚར་ནས། བར་དེར་བགེགས་གཏོར་བཏང་། འདི་ནི་སྦྱིན་པའི་རང་བཞིན་སོགས་ནས་དུག་ཁྲུས་རྣམས་བྱ། བསྒྲུབ་བྱའི་སྤྱི་མགྲིན་སྙིང་ལྟེ་གསང་གནས་རྐང་མཐིལ་གཡོན་རྣམས་སུ་རིགས་དྲུག་གི་ས་བོན་རྩ་ཡིག་གི་རྣམ་པར་གནས་པ་ལ་བསྲེག་སྦྱང་སྔར་བཞིན་བྱ་བ་སོགས་ནས་དབང་བསྐུར་བ་མཐའ་བརྟེན་བཅས་དཀྱུས་བཞིན་དུ་གྲུབ་ནས་མན་ཆད་སྐབས་དང་བསྟུན། རྣམ་ཤེས་སྤར་བ་དོར། བྱང་བུ་བསྒྲུབ་བྱའི་ནད་གདོན་སྡིག་སྒྲིབ་སོགས་དམིགས་ལ་བསྲེགས། བསྒྲུབ་བྱ་དེའམ་ནད་པ་ཡོད་པ་ལ་གནས་འདྲེན་དགོས་ན་བགེགས་གཏོར་བཏང་བ་ནས་བརྩམ་སྔར་བཞིན་བགྱིས། བྱང་བུ་བསྲེག་པའི་དོད་དུ་བསྒྲུབ་བྱའི་སྐྲ་སེན་བསྲེག་ཅེས་གཏེར་བདག་གླིང་པ་དང་རིག་འཛིན་བཞད་པ་རྡོ་རྗེ་སོགས་ཀྱིས་གསོན་སྦྱང་ཆོ་གའི་ལུགས་སོ། །ཚུལ་དེ་རྣམས་གྲུབ་དབང་ཆེན་པོས་མཛད་པའི་གནས་འདྲེན་ཆུང་བ་དང་ཡང་མཚུངས་སོ། །ལར་གསོན་པོ་ལ་དབང་བསྐུར་བགྱིས་པས་གྲུབ་ཀྱང་གནས་འདྲེན་མི་རུང་བ་ནི་མ་མཆིས་ཏེ། རྫོགས་ཆེན་གྱི་ཁྲིད་རྣམས་སུ་ཐུན་མོང་མ་ཡིན་པའི་སྔོན་འགྲོའི་སྐབས་རིགས་དྲུག་གི་ས་བོན་བསྲེག་སྦྱང་སོགས་དང་དགོངས་པ་མཐུན་པར་མ་ཟད། ལན་ཆགས་གཏོར་མ་འཇལ་བས་ཀྱང་འཆི་བསླུའམ་བླ་གླུད་ཀྱི་དོན་གྲུབ་པས་ཕན་ཡོན་ཆེན་པོ་དང་ལྡན་པ་ཉིད་དོ། །མདོ་ལས། ལུས་ཅན་རྣམས་ཀྱི་ལས་རྣམས་ནི། །བསྐལ་པ་བརྒྱར་ཡང་ཆུད་མི་ཟ། ། ཚོགས་ཤིང་དུས་ལ་བབས་པ་ན། །འབྲས་བུ་སྨིན་པ་ཉིད་དུ་འགྱུར། །ཞེས་གསུངས་པའི་ཕྱིར་རོ། །སྨྲས་པ། སྐུ་གསུམ་སྟོན་པས་གང་འདུལ་རོལ་གར་སོགས། །ཀུན་རྨོངས་བྱིས་བློར་མ་ཤོང་ངག་འཁྱལ་འགས། །ཐོས་ཀྱང་སྲང་མདོའི་ནོར་སྐྱོང་ཀུ་ཅོ་བཞིན། །མི་སྨྲ་སྙིང་རྗེའི་ཡུལ་དུ་བག་ཕེབས་ཞུ། །ཐོས་བསམ་རིགས་སྔགས་ཕྲ་མོའི་ནུས་པས་ཀྱང་། །ཟབ་དོན་ཆུ་བདག་གླལ་བའི་ལེགས་བཤད་ཆར། །བབས་པ་བསྟན་དང་བསྟན་འཛིན་སྙིང་རྗེ་ནི། །ལང་ཚོ་དུས་སུ་བདེ་བའི་རྒྱུར་གྱུར་ཅིག །ཚུལ་འདི་མཁྱེན་དཔྱོད་མཁའ་ལྟར་ཡངས་པ་ནི། །རྗེ་དབོན་མཆོག་གིས་མཁྱེན་བཞིན་གཞན་དོན་དུ། །དར་དཀར་སྐྱེས་བཅས་བཀའ་ཕེབས་ཇི་བཞིན་དུ། །རྒྱལ་ཁམས་སྤྲང་པོས་སྤྱི་བརྟོལ་བསྐྱེད་དེ་བྲིས། །འདིས་མཚོན་དགེ་བའི་འོད་ཟེར་བརྒྱ་བ་ཡིས། །རྣམ་མཁྱེན་ཐུགས་ཀྱི་དབྱིངས་ཕྱུག་མར་འཕོས་ཏེ། །ནམ་མཁའི་མཐར་ཐུག་འགྲོ་བའི་སྣང་གསལ་བས། །ཀུན་བཟང་གདོད་མའི་མགོན་པོའི་ཞལ་མཇལ་ཤོག །ཅེས་པ་འདི་གྲུབ་དབང་ཕྱུག་རྫོགས་ཆེན་ཡབ་སྲས་ཀྱི་ཞབས་རྡུལ་སྤྱི་བོས་ཐོབ་པའི་སྐལ་བ་ཅན་པདྨ་དབང་ཕྱུག་གྲགས་པས་འོག་མིན་ཐེག་མཆོག་འགྲོ་འདུལ་ཆོས་གླིང་དུ་སྤེལ་པ་སརྦ་དཱ་ཀ་ཤུ་བྷ་ཝནྟུ། དེ་ལྟར་ཚུལ་བཞིན་བགྱིས་པས་གསོན་ གཤིན་གང་ཡང་གནས་སྐབས་ཀྱི་བར་ཆད་སེལ་ཞིང་ངན་སོང་གི་སྐྱེ་སྒོ་ཆོད་དེ་ཐར་བ་དང་ཐམས་ཅད་མཁྱེན་པའི་གོ་འཕང་བརྙེས་པ་གདོན་མི་ཟ་བ་ཉིད་དེ།